Waarskuwing aan grondeienaars uitgereik | Maroela Media
Die sakeregtewaghond AfriSake het Vrydag 'n dringende waarskuwing aan grondeienaars uitgereik teen nuwe grondbesettingstrategieë wat eienaars moontlik onkant mag tref.
Die organisasie het vandeesweek verskeie grondeienaars in Kameelfontein in die noorde van Pretoria bygestaan om 'n dringende uitsettingsbevel teen onwettige grondbesetters te bekom. AfriSake het dié finale hofbevel Vrydag bekom, wat verseker dat dié grondbesetters van verskeie eiendomme wat hulle onwettig gedurende die week beset het, verwyder kan word.
Honderde hoopvolle grondgrypers het die week opgedaag en begin om stukke grond, wat aan die privaat besighede behoort, af te baken waar hulle strukture wou oprig. Individue wat maak of hulle stukke grond wat aan hierdie besighede behoort aan niksvermoedende mense verkoop, is ook geïdentifiseer.
Die nuutste tendens is dat 'n klein groep individue 'n stuk grond identifiseer en daarna massas mense organiseer om dié grond te beset. Die groep, wat die grond kastig regmatig vir tussen R500 en R5 000 aan die onwettige besetters "verkoop", verdwyn weldra met die geld.
Besetters wat die grond "koop", verloor al hul geld en boumateriaal wanneer hulle van die eiendom verwyder word. Die grootste verloorders in dié tipe besettings is uiteindelik die grondeienaar en die besetters wat in só 'n lokval trap. Dit kan 'n eienaar tot R250 000 uit die sak jaag om grondbesetters te laat verwyder, met weinig kans om dié onkostes van die staat of Suid-Afrikaanse Polisiediens (SAPD) te verhaal.
Armand Greyling, regs- en beleidsanalis van AfriSake, sê grondeienaars moet waaksaam wees oor wat op hul eiendom aangaan en vinnig optree om te keer dat besetting plaasvind.
"'n Saak van betreding moet so gou as moontlik by die Suid-Afrikaanse Polisiediens (SAPD) gemaak word. Sou die polisie versuim om op te tree, moet die howe genader word vir 'n dringende bevel om die betreders te laat verwyder vóórdat besetting plaasvind," sê Greyling.
Tydens die hofverrigtinge het die polisie se regsverteenwoordiger die opmerking gemaak dat die saak "nie veel met die SAPD te doen het nie". Die hof het die SAPD egter vinnig berispe en ingelig dat die verrigtinge alles met hulle te doen het, omdat hulle na regte moet ingryp en keer dat sulke skendings van mense se grondwetlike eiendomsregte in die eerste plek plaasvind. Dit is in elk geval die SAPD se plig om die oppergesag van die reg te bevorder en uit te voer.
Charles Castle, bestuurder by AfriSake se arbeidsregadvieseenheid, sê AfriSake sal aanhou om te verseker dat Suid-Afrika nie 'n verwoeste staat soos Zimbabwe word nie.
"In Zimbabwe is die voorbeeld en gevolge van onwettige grondgrype duidelik. Ons sal voortgaan om vir die regte van gewone Suid-Afrikaners op te staan en grondeienaars by te staan waar moontlik om hul eiendomsregte soos vervat in die Grondwet te beskerm," sê Castle
Eiendomseienaars moet verseker dat hulle die volgende voorsorgmaatreëls in plek het om proaktief teen die besetting van eiendom op te tree:
Maak seker dat jy jou eiendom behoorlik beveilig deur heinings en mure aan te bring.
Wees te alle tye waaksaam en maak seker dat geen ongemagtigde persone jou eiendom betree nie. Indien wel, nader jou naaste polisiestasie en lê 'n strafregtelike klag van betreding in terme van die Wet op Betreding, 1959 (wetno. 6 van 1959). Die SAPD het in Maart vanjaar riglyne aan alle stasies uitgereik wat aan SAPD-lede presies verduidelik hoe om in sulke gevalle op te tree. Dié riglyne kan op AfriSake se webwerf bekom word.
Grondeienaars het die reg om onmiddellik teenoor onwettige betreders op te tree, mits dié optrede binne die wet geskied. Eienaars mag ook privaat sekuriteit versoek om die eiendom te patrolleer en/of te beveilig sodra betreding plaasvind.
Sluit by organisasies soos AfriSake aan wat lede daadwerklik in die beskerming van hul eiendomsreg bystaan.
Die mense doen egter alles om grond te beset en die regmatige eienaar van die grond n enorme geldbedrag uit die sak te jaag.
Dankie Afri Sake vir julle inset en die feit dat julle alles doen om regmatige grondeienaars te help.
hoekom r250 000 aan regskostes bestee! 20 liters petrol en n boksie vuurhoudjies sak die gehardste grondbesetter van plan laat verander. . .
Wonder wie die polisie se regsverteenwoordiger is wat wraggies so arrogant, wou eerder n ander woord gebruik, is wat sê dat die nie veel met die SAP te doen het nie. Wat n GRAP. Hoe het hy n regsverteenwoordiger geword??? want selfs n kind sal vir jou kan sê dat dit die polisie se plig om in te gryp! Ons almal weet hulle beteken en doen eintelik nie veel nie maar regtig??? Nou wil hulle dit sommer in die hof ook beaam. Dan soek hulle nog oud lede, vir wat? om seker net verder op die "Gravy" trein saam te… Lees meer »